b'\n_START_ARTICLE_\nIlmenita\n_START_SECTION_\nCaracter\xc3\xadstiques\n_START_PARAGRAPH_\nLa ilmenita, de f\xc3\xb3rmula Fe\xc2\xb2\xe2\x81\xbaTiO\xe2\x82\x83, \xc3\xa9s un mineral feblement magn\xc3\xa8tic, de color negre o gris. Cont\xc3\xa9 un 47,34% de FeO i un 52,66% de TiO\xe2\x82\x82, encara que aquesta proporci\xc3\xb3 \xc3\xa9s variable per l\'entrada de l\'\xc3\xb2xid f\xc3\xa8rric, reempla\xc3\xa7able per magnesi i mangan\xc3\xa8s. Cristal\xc2\xb7litza en el sistema trigonal, i es presenta en forma de cristalls normalment tabulars prims i rombo\xc3\xa8drics. A les sorres de les platges se solen trobar part\xc3\xadcules molt petites d\'aquest mineral, amb di\xc3\xa0metres d\'entre 0,1 i 0,2 mm._NEWLINE_\xc3\x89s l\'an\xc3\xa0leg de ferro de la geikielita, la pirofanita i l\'ecandrewsita, tots tres membres del grup ilmenita. Es pot confondre amb els minerals del rup crichtonita i amb l\'hematites. Tamb\xc3\xa9 forma dues s\xc3\xa8ries de soluci\xc3\xb3 s\xc3\xb2lida, una amb la geikielita i una altra amb la pirofanita._NEWLINE_Segons la classificaci\xc3\xb3 de Nickel-Strunz, la ilmenita pertany a "04.CB: \xc3\x92xids amb proporci\xc3\xb3 metall:oxigen = 2:3, 3:5, i similars, amb cations de mida mitjana" juntament amb els seg\xc3\xbcents minerals: brizzi\xc3\xafta, corind\xc3\xb3, ecandrewsita, eskola\xc3\xafta, geikielita, hematites, karelianita, melanostibita, pirofanita, akimoto\xc3\xafta, auroantimonita, romanita, tistarita, avicennita, bixbyita, armalcolita, pseudobrookita, mongshanita, zincoh\xc3\xb6gbomita-2N2S, zincoh\xc3\xb6gbomita-2N6S, magnesioh\xc3\xb6gbomita-6N6S, magnesioh\xc3\xb6gbomita-2N3S, magnesioh\xc3\xb6gbomita-2N2S, ferroh\xc3\xb6gbomita-6N12S, pseudor\xc3\xbatil, kleberita, berdesinskiita, oxivanita, olkhonskita, schreyerita, kamiokita, nolanita, rinmanita, ise\xc3\xafta, majinde\xc3\xafta, claudetita, estibioclaudetita, arsenolita, senarmontita, valentinita, bismita, esferobismo\xc3\xafta, sillenita, kyzylkumita i tietaiyangita._NEWLINE_La majoria de la ilmenita s\'empra en aliatges especials per a la ind\xc3\xbastria aeroespacial i per pigments. El producte aqu\xc3\xad \xc3\xa9s el di\xc3\xb2xid de titani, que \xc3\xa9s una subst\xc3\xa0ncia extremadament blanca usada com a base per a diferents tipus de pintures.\n_START_SECTION_\nFormaci\xc3\xb3 i jaciments\n_START_PARAGRAPH_\n\xc3\x89s un mineral ortomagm\xc3\xa0tic que es troba en gaireb\xc3\xa9 totes les roques eruptives com a mineral accessori. Se\'n troba tamb\xc3\xa9 en pegmatites associades a gabres, en druses alpines, i com a sediment en placers. Acostuma a trobar-se a les roques metam\xc3\xb2rfiques i en les roques b\xc3\xa0siques \xc3\xadgnies (gabre, diabasa, piroxenita). Es forma gaireb\xc3\xa9 sempre a temperatures superior als 500 \xc2\xb0C._NEWLINE_S\'ha trobat ilmenita a les roques de la Lluna. L\'any 2005, la NASA va utilitzar el Telescopi Espacial Hubble per localitzar llocs potencialment rics en Ilmenita. Aquest mineral podria ser fonamental a l\'hora de crear una base lunar, ja que proporcionaria una font de ferro i titani molt important per als elements estructurals, a m\xc3\xa9s de poder obtenir oxigen._NEWLINE_Als territoris de parla catalana se n\'ha trobat ilmenita al Principat al Cap de Creus, a Casterner de les Olles (Tremp, Pallars Juss\xc3\xa0), a Vimbod\xc3\xad (Conca de Barber\xc3\xa0) i a Sant Jaume d\'Enveja (Montsi\xc3\xa0). Al Pa\xc3\xads Valenci\xc3\xa0 es troba a la pedrera Los Serranos (Albatera, Alacant i a Quesa i a Barxeta (Val\xc3\xa8ncia). Tamb\xc3\xa9 es troba a les mines de Nuestra Se\xc3\xb1ora del Carmen (Jumella, M\xc3\xbarcia). A la Catalunya Nord, en trobem al mass\xc3\xads d\'Agli, a Fontcoberta (Queix\xc3\xa0s), a El Barcar\xc3\xa8s, a Valmanya (Mass\xc3\xads del Canig\xc3\xb3), a les mines de Costabona (Prats de Moll\xc3\xb3 i la Presta), a Rasigueres, a Santa Maria la Mar i a Torrelles de la Salanca.\n_START_SECTION_\nVarietats\n_START_PARAGRAPH_\nLes varietats d\'ilmenita s\xc3\xb3n for\xc3\xa7a nombroses: guadarramita (suposadament radioactiva), hystatita (amb ferro), ilmenita f\xc3\xa8rrica (fins a un 33% de Fe\xe2\x82\x82O\xe2\x82\x83), ilmenita mang\xc3\xa0nica (amb mangan\xc3\xa8s), iserina (que cristal\xc2\xb7litza en el sistema c\xc3\xbabic), kibdelofana (amb un elevat contingut de titani), manaccanite (amb ferro), manaccanita magn\xc3\xa8sica (amb ferro i magnesi), magnetoilmenita (amb ferro i magn\xc3\xa8tica), manganilmenita (amb mangan\xc3\xa8s), picrocrichtonita (amb magnesi), picroilmenita (rica en magnesi), picroilmenita rica en crom (rica en crom i magnesi, fins amb un 8,6% de Cr\xe2\x82\x82O\xe2\x82\x83 i un 17,0% de MgO), picrotitanita (amb magnesi), silico-ilmenita (amb silici) i washingtonita (amb ferro).'